《湘妃祠》
明代·张凤翔

虞帝南征不复归，湘君日暮啼青衣。秋风娜娜湘水冷，愁云化青清霜飞。

清霜著草草欲死，著竹竹黄印斑紫。苍梧云色凝不流，夫君渺渺云上头。

曼声浣月正愁绝，何处雌凰声不歇。蟠龙起舞潭水波，幽吟咽咽生盘涡。

痴云青雨老天泣，竹中奈此双愁娥。

作者简介：陕西洵阳人，字光世，号伎陵。弘治十二年进士。官户部主事，移病归。诗赋信手涂抹，不经师匠，如村巫降神之语。与李梦阳同举于乡，声名出李上。年仅三十而卒。有《伎陵集》。